CELEX: 62021TN0495
Language: da
Date: 2021-08-13 00:00:00
Title: Sag T-495/21: Sag anlagt den 13. august 2021 — Spanien mod Kommissionen

4.10.2021   
            
            
               DA
            
            
               Den Europæiske Unions Tidende
            
            
               C 401/18
            
         
      Sag anlagt den 13. august 2021 — Spanien mod Kommissionen
      (Sag T-495/21)
      (2021/C 401/19)
      Processprog: spansk
      
         Parter
      
      
         Sagsøger: Spanien (ved L. Aguilera Ruiz og M.J. Ruiz Sánchez, som befuldmægtigede)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens gennemførelsesafgørelse (EU) 2021/988 af 16. juni 2021 om udelukkelse fra EU-finansiering af visse udgifter, som medlemsstaterne har afholdt inden for rammerne af Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL) (meddelt under nummer C(2021) 4118) (1), annulleres, for så vidt som den vedrører Kongeriget Spanien med hensyn til undersøgelsen vedrørende betalingsorganet for Baskerlandet, sagsnr. AA/2018/003/ES/RLF, for et beløb på 2 056 473,43 EUR.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat to anbringender.
      
                  1.
               
               
                  Med det første anbringende gøres det gældende, at den pålagte sanktion til standardsats for et nettobeløb på 2 056 473,43 EUR er i strid med artikel 5 i delegeret forordning (EU) nr. 640/2014 (2) og artikel 28 og 29 i gennemførelsesforordning (EU) nr. 809/2014 (3). Kommissionen begik en åbenbar fejl ved at vurdere den manglende hovedkontrol på grundlag af effektiviteten af krydskontrollerne og kvaliteten af LPIS.
                  Kommissionen sammenblandede de punktvise uoverensstemmelser, som blev opdaget ved en skærmkontrol som led i billedanalysen vedrørende LPIS-systemet, og de senere kontroller på stedet vedrørende fire tilfældigt udvalgte arealer med resultaterne af de planlagte kontroller på stedet, hvilket svarer til kontrollerne af arealer med en pro rata støtteberettigelseskoefficient for 2016, 2017 og 2018, som blev gennemført som led i planen for foranstaltninger til forbedring af ajourføringen af LPIS. Eftersom der er tale om forskellige og adskilte handlinger, nåede Kommissionen til en samlet konklusion ved at udlede resultaterne af forskellige handlinger, hvorefter den anvendte den anfægtede korrektion, som Kongeriget Spanien anser for urigtig og uforholdsmæssig.
               
            
                  2.
               
               
                  Med det andet anbringende gøres det gældende, at Kommissionens tilsidesættelse af retningslinjerne om beregningen af finansielle korrektioner inden for rammerne af procedurerne for efterprøvende regnskabsafslutning og finansiel regnskabsafslutning (C(2015) 3675 af 8.6.2015), som bestemmer, at korrektion sker med en standardsats, er uberettiget, eftersom krydskontrollerne ikke var mangelfulde, og fondens risiko ved manglerne i kontrollerne på stedet blev opgjort under sagsbehandlingen. Kongeriget Spanien har gjort gældende, at der ikke forelå nogen form for mangel ved krydskontrollerne, som indebar en risiko for fonden, der giver grundlag for den anvendte korrektion, og denne medlemsstat har ligeledes gjort gældende, at Kommissionen med hensyn til kontrollerne på stedet foretog en urigtig anvendelse af korrektionen til standardsats, eftersom risikoen for fonden var identificeret og opgjort under sagen.
               
            
         (1)  EUT 2021 L 218, s. 9.
      
         (2)  Kommissionens delegerede forordning (EU) nr. 640/2014 af 11.3.2014 om supplerende regler til Europa-Parlamentets og Rådets forordning (EU) nr. 1306/2013 for så vidt angår det integrerede forvaltnings- og kontrolsystem, betingelserne for afslag eller tilbagetrækning af betalinger og administrative sanktioner vedrørende direkte betalinger, støtte til udvikling af landdistrikterne og krydsoverensstemmelse (EUT 2014, L 181, s. 48).
      
         (3)  Kommissionens gennemførelsesforordning (EU) nr. 809/2014 af 17.7.2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 for så vidt angår det integrerede forvaltnings- og kontrolsystem, foranstaltninger til udvikling af landdistrikterne og krydsoverensstemmelse (EUT 2014, L 227, s. 69).